Document ID: 32009R0760

32009R0760
L 215/5
SLUŽBENI LIST EUROPSKE UNIJE
19.08.2009.
UREDBA KOMISIJE (EZ) br. 760/2009
od 19. kolovoza 2009.
o izmjeni Uredbe (EZ) br. 1741/2006 o utvrđivanju uvjeta za dodjelu posebne izvozne subvencije za otkošteno meso odraslih muških životinja vrste goveda stavljeno u postupak carinskog skladištenja prije izvoza
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 170. u vezi s člankom 4.,
budući da:
(1)
Uredbom Komisije (EZ) br. 1741/2006 (2) utvrđuje se da se otkošteno meso odraslih muških životinja vrste goveda za koje je prihvaćena izjava o skladištenju mora podvrgnuti fizičkom pregledu na temelju reprezentativnog uzorka od barem 5 % od primljenih izjava o skladištenju.
(2)
Radi jednakog postupanja prema gospodarskim subjektima koji izvoze u skladu s Uredbom (EZ) br. 1741/2006 i onima koji izvoze izravno, potrebno je osigurati da se količine oduzete radi fizičkih pregleda uzimaju u obzir pri izračunu isplata izvoznih subvencija.
(3)
Uredba Komisije (EZ) br. 612/2009 od 7. srpnja 2009. o utvrđivanju zajedničkih detaljnih pravila za primjenu sustava izvoznih subvencija za poljoprivredne proizvode (3) već utvrđuje načelo da se za količine proizvoda koje su uzete kao uzorci prilikom izvršenja izvoznih carinskih formalnosti a koje nisu naknadno vraćene, mora smatrati kao da nisu bile oduzete za potrebe izračuna isplata izvoznih subvencija.
(4)
Uredbu (EZ) br. 1741/2006 stoga treba na odgovarajući način izmijeniti.
(5)
Mjere predviđene ovom Uredbom u skladu su s mišljenjem Upravljačkog odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
U članku 10. Uredbe (EZ) br. 1741/2006 dodaje se sljedeći stavak 4.:
„4. Za potrebe izračuna iznosa izvoznih subvencija, za količine proizvoda koje su uzete kao uzorci za fizički pregled iz članka 4. stavka 8. a nisu naknadno vraćene, smatra se kao da nisu oduzete od izvezenih količina.”
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 19. kolovoza 2009.

Labels: 3
17
6